A "Taxisofőr" az 1976-os cannes-i filmfesztivál egyik amerikai versenyfilmje volt, sőt a rendezvény nagydíját, az Arany Pálmát is elnyerte. Scorsese alkotását a díszbemutató közönsége lelkesen fogadta, a zsűrielnök viszont – Tennessee Williams, a világhírű író – külön cikkben adott hangot aggodalmának a fesztiválfilmekben elburjánzó erőszak miatt. Nem említette cím szerint egyik alkotást sem, de nyilvánvaló volt, hogy főleg a "Taxisofőr"re gondol. A célzást mindenesetre magára vette Bernardo Bertolucci is, akinek a szintén De Niro főszereplésével forgatott "Huszadik század" című filmjét ugyanazon a fesztiválon láthatta a közönség. Voltak olyan vélemények, melyek szerint Williams nyilatkozata kissé álszent egy olyan író részéről, akinek a műveire a szélsőségek meglehetősen jellemzőek. A zsűritagok egyébként nem igazán osztották az elnök véleményét, és a "Taxisofőr" megkapta a fesztivál fődíját.